Ministrul Justiţiei, Raluca Prună prezentă, luni, la bilanţul Parchetului General a declarat referitor la OUG privind interceptările că "toate aceste critici, cum că am reînfiinţat direcţia securităţii sunt complet nefondate".

"Invit pe toată lumea care critică OUG, să se uite la ultimele atentate teroriste şi să se întrebe dacă noi putem combate terorismul într-un mod amatoristic. Agenda internaţională şi naţională, pentru că suntem în UE, face în aşa fel încât să fi fost decizia mea ca ministru, fără niciun fel de regret" a mai spus Raluca Prună.

În contextul internaţional, cu referire la atacurile teroriste din Franţa care au avut loc în noiembrie 2015 , aceasta a mai spus că "aveau dreputuri şi cei de pe bulevardul Voltaire care au fost împuşcaţi în cap în timp ce beau o cafea".

Totodată, ministrul a declarat că atribuţia de cercetare penală a SRI constă "exclusiv în punerea în executare a mandatului de supraveghere tehnică" şi că "urmăriea penală e inclusiv a procurorilor în care nimeni nu poate face nimic, nici poliţistul judiciar, dacă procurorul nu îi cere".

"SRI în materia siguranţei naţionale şi în materie de terorsim, nu face decât să îşi păstreze atribuţiile pe care le avea înainte de decizia CCR, cred că decizia Curţii restrânge definiţia de organ de cercetare penală la poliţist şi procuror", mai spune Prună.